b'\n_START_ARTICLE_\nPeter Lodenius\n_START_PARAGRAPH_\nPeter Lodenius (13. lokakuuta 1942 Helsinki \xe2\x80\x93 25. marraskuuta 2018 Helsinki) oli suomalainen toimittaja ja kirjailija. H\xc3\xa4n ty\xc3\xb6skenteli kulttuurilehti Ny Tidin toimituksessa vuosina 1973\xe2\x80\x932007 ja oli my\xc3\xb6s lehden p\xc3\xa4\xc3\xa4toimittaja 1985\xe2\x80\x932000.\n_START_SECTION_\nUra\n_START_PARAGRAPH_\nValtiotieteit\xc3\xa4 opiskellut Lodenius aloitti ty\xc3\xb6uransa Suomen Tietotoimiston ulkomaantoimittajana vuonna 1968, ja siirtyi SKDL:n julkaiseman ruotsinkielisen Folktidningen Ny Tidin toimitukseen 1973. Nelj\xc3\xa4 vuotta my\xc3\xb6hemmin Lodenius ja Johan von Bonsdorff muuttivat lehden linjan perinteisest\xc3\xa4 puoluelehdest\xc3\xa4 yhteiskuntakriittiseksi kulttuurilehdeksi, jossa merkitt\xc3\xa4v\xc3\xa4 osuss oli my\xc3\xb6s ulkomaisten tapahtumien seurannalla. Vuosina 1985\xe2\x80\x932000 Lodenius ty\xc3\xb6skenteli lehden p\xc3\xa4\xc3\xa4toimittajana jatkaen viel\xc3\xa4 lehden erikoistoimittajana vuoteen 2007 saakka. El\xc3\xa4k\xc3\xb6itymisens\xc3\xa4 j\xc3\xa4lkeen h\xc3\xa4n toimi viel\xc3\xa4 Kansan Uutisten ja Suomen Kuvalehden kolumnistina._NEWLINE_Vuonna 1992 Lodenius sai Tiedonjulkistamisen valtionpalkinnon yhdess\xc3\xa4 Ny Tidin toimittajien Tapani Ritam\xc3\xa4en ja Trygve S\xc3\xb6derlingin kanssa. Suomenruotsalainen toimittajapalkinto Topeliuspriset h\xc3\xa4nelle my\xc3\xb6nnettiin 1995 ja Yleinen lehtimiesliiton journalistipalkinto el\xc3\xa4m\xc3\xa4nty\xc3\xb6st\xc3\xa4 vuonna 2006.\n_START_SECTION_\nPerhe\n_START_PARAGRAPH_\nPeter Lodeniuksen is\xc3\xa4 oli p\xc3\xa4\xc3\xa4toimittaja Erik Lodenius ja isois\xc3\xa4 p\xc3\xa4\xc3\xa4toimittaja Elias Lodenius.'